b'\n_START_ARTICLE_\nRob Halford\n_START_SECTION_\nBiografi\n_START_PARAGRAPH_\nHalford er best kjent som vokalist i heavy metal-bandet Judas Priest, en av de store pionerene innen heavy metal-sjangeren. Han er en av de f\xc3\xa5 kjente \xc3\xa5pne homofile heavy metal-musikerne. Halford har ofte blitt omtalt som \xc2\xabheavy metal-gud\xc2\xbb p.g.a. hans store innflytelse p\xc3\xa5 rock og heavy metal. Han er kjent for sin unike bruk av vokal p\xc3\xa5 fire og en halv oktav, og evnen til \xc3\xa5 n\xc3\xa5 ekstremt h\xc3\xb8ye toner. Gode eksempler er i l\xc3\xa5tene \xc2\xabPainkiller\xc2\xbb, \xc2\xabVictim Of Changes\xc2\xbb, \xc2\xabDreamer Deceiver\xc2\xbb, \xc2\xabA Touch Of Evil\xc2\xbb, \xc2\xabBlood Red Skies\xc2\xbb, \xc2\xabScreaming For Vengeance\xc2\xbb (alle med Judas Priest) og \xc2\xabSad Wings\xc2\xbb (fra solo-konsertalbumet \xc2\xabLive Insurrection\xc2\xbb)._NEWLINE_Han er ogs\xc3\xa5 kjent for \xc3\xa5 ha introdusert klesstilen med nagler og l\xc3\xa6r i musikksjangeren, noe han ble inspirert til av homsemilj\xc3\xb8et i Soho i London. Endel av kl\xc3\xa6rne ble kj\xc3\xb8pt i butikken Mr. S, og etter hvert fikk han spesiallaget kl\xc3\xa6rne._NEWLINE_Etter Judas Priest ga ut det suksessrike albumet Painkiller og dro p\xc3\xa5 en 1991-turn\xc3\xa9, forlot Rob Halford bandet. Rykter om at bandet hadde interne konflikter og at Halford muligens var homofil, begynte \xc3\xa5 spre seg samme \xc3\xa5ret. Halford startet s\xc3\xa5 et groove/heavy metal-band ved navn Fight sommeren 1993 sammen med Judas Priest-trommeslageren Scott Travis. Fight ga ut to studioalbum og splittet to \xc3\xa5r senere, i 1995. I 1999 startet Halford et nytt heavy metal-band ved navn Halford._NEWLINE_Sangeren Tim \xc2\xabRipper\xc2\xbb Owens tok over for Rob Halford som vokalist i Judas Priest i 1996, men da Halford returnerte i 2003, m\xc3\xa5tte Tim Owens vike, og ble med i Iced Earth, som nylig hadde mistet sin hovedvokalist. _NEWLINE_I 2002 spilte Rob Halford en rolle som en homofil pornosjappeekspedit\xc3\xb8r i filmen Spun. Han spilte ogs\xc3\xa5 rollen som \xc2\xabThe Baron\xc2\xbb i spillet Br\xc3\xbctal Legend med blant andre Ozzy Osbourne, Jack Black og Lemmy.'